Sàlà tùpo Jesus utàppù Galilee yawàlà,
Judea yawà iitàppù pen masapùla molonkonnà Jew yamùk wechippù imàmuku pàk iwàtoppe tùuyaꞌnokon.
Màlà yattai Jew yamùk Utaꞌlettàtok winàkàik iwechippù tapuluka yamùk lùkkwà tauꞌne.
Màlàyau Jesus yakonnon uya ipàk,
“Talà kechii,
Judea pona itàkà,
molo enenupa ton uya eke pe eweꞌwotokoma yentoppe.
Ànùꞌlà uya tonantau yàꞌlàlà kussak pùla man,
tùttu iꞌche echiiꞌma.
Màlàpàk sàlà yamùk kupù auya yau,
tàwà wolù yawon kon kappon yamùk uya eyittu toppe ikukkà!”
teppù.
Masapùla yakonnon uya là ailon te pùla iwechippù ipàk.
Màlàpàk Jesus uya tok pàk,
“Uweyu uyàssak pùla lùppù man,
tùse eweyu kon màlà tàwàlàlà molonnà.
Wolù yawon kon uya tewanma kon pe àkupù kon pen màlà,
tùse tewanma kon pe tok ukussan masapùla tok nùkupù pàk àli pe iwechi màlà te uya pàk.
Utaꞌlettàntok yak uchi itàtàk kon.
Masa utà pùla là man,
masapùla uweyu uyàssak pùla lùppù man,”
teppù.
Wate tùpo,
iwàꞌnàmàppù Galilee po.
Tùse takonnon utàppù Utaꞌlettàntok yak yeꞌmappùtak,
Jesus utàppù nàlà.
Kappon yamùk uya ittu pùla amak yai iitàppù.
Màlàyau Jew yamùk wechippù yeneiꞌche Utaꞌlettàntok yau,
“Iꞌnai ken mùkkàlà?”
teppù tok uya.
Tukkan kon kùlottau ipàk tùuselupasan wechippù,
“Wakù nen mùkkàlà,”
tukaik.
Tùse tùulon kon uya,
“Kane,
kappon yamùk yennakanài mùkkàlà,”
teppù.
Tùse ànùꞌlà uselupappù kappon yamùk kùlottau ipàk pen,
masapùla Jew yamùk yepulu ton pàk tok usenalippappù.
Utaꞌlettàntok yakletapailà là iwechi tùse Jesus wewomùppù Kaatù yùwùk tak,
kappon yamùk yenupa pàk iwepyattàppù.
Jew yamùk usenumenkappù kulu,
màlàyau tok uya,
“Yàꞌlà kasa kulu ken pùsàlà màlà yamùk ittuyan tùusenupa tùpo pùla?”
teppù.
“Enupantok uya sàlà uyiwalok pen,
tùse mùkkàlà uyeunoꞌnàippù winàpaino,”
teppù Jesus uya tok pàk.
“Ànùꞌlà Kaatù yeselu ànkuppai tùwessen wechi yau,
ittu ya màlà,
enupantok uya wechi Kaatù winàpaino pe wapùla uwinàpaino pe,”
teppù Jesus uya.
“Mùkkàlà tiyiwalà tùnkupù pàk tùuselupasen,
tùnamatok yepotoppe tùuya,
tùse mùkkàlà teunoꞌnàippù namatok ponalok pe neꞌwotokomayaiꞌnùk mùkkàlà ailon kulu,
kasei pùla iwechi màlà yau.
Moses uya ken naꞌ Law tùlùppù eyemyakùꞌnokon pen?
Ànùꞌlà uya amyamlo kùlottau ikupù pùla man.
Yàꞌlà pe ken iwechi pàk uwànàiꞌche ewechi kon naiꞌnùk?”
teppù Jesus uya.
Màlàyau kappon yamùk uya Jesus pàk,
“Àli akkwalù wechi màlà ayau.
Ànùk ken uchi àwànàiꞌche nai?”
teppù.
Jesus uya tok maimu yeikuppù,
“Tewinan nà eke wotoko tùkuttai,
màlàyau eusenumenkasak kon kulu nettai.
Moses uya ikupùppù walawok muleppù yattà toppe,
Jew yamùk usattàtok yawàlà pe Moses kulu nùpyattàppù pen nà tùse atamo kon yamùk làkku,
màlàpàk walawok muleppù yattà màlà Wàlàkkaꞌnà weyu yattai.
Mule yattà màlà Jew yamùk Wàlàkkapù weyu yattai Moses winàpaino Law ikkwàtù tukaik.
Tùse ken naꞌ uchi Wàlàkkaꞌnàtok yattai tamùꞌnawàlà kàyik ipittàsak uya wenai upàk eweꞌnaika kon naiꞌnùk?
Kappon pàk àli pe suwa messaik kùkai iichensak pàk neken,
tùse ailon pe ittutàk kon,”
teppù Jesus uya.